b'\n_START_ARTICLE_\nPartit de 100 punts de Wilt Chamberlain\n_START_SECTION_\nPr\xc3\xb2leg\n_START_PARAGRAPH_\nJust abans del partit Wilt Chamberlain, el pivot estrella dels Warriors, estava tenint una ratxa d\'anotaci\xc3\xb3 mai vista. Ja havia anotat 60 o m\xc3\xa9s punts 15 vegades (r\xc3\xa8cord) durant la seva carrera. El 8 de desembre de 1961, en un partit de tres pr\xc3\xb2rrogues contra Los Angeles Lakers, va establir un nou r\xc3\xa8cord de l\'NBA anotant 78 punts, batent aix\xc3\xad el previ de 71 punts que havia aconseguit Elgin Baylor. El comentarista dels Lakers Chick Hearn sovint explicava que, despr\xc3\xa9s del partit, va preguntar a Baylor si li molestava que Chamberlain hagu\xc3\xa9s batut el seu r\xc3\xa8cord disposant de 15 minuts m\xc3\xa9s que ell (a causa de les tres pr\xc3\xb2rrogues); Baylor va contestar que no li preocupava en absolut perqu\xc3\xa8 \xc2\xabalgun dia aquest home n\'anotar\xc3\xa0 100\xc2\xbb._NEWLINE_Tres mesos m\xc3\xa9s tard, el partit entre els Warriors i els Knicks despertava poc inter\xc3\xa8s: era un partit de finals de temporada sense gaire transcend\xc3\xa8ncia. Chamberlain va passar la nit anterior a Nova York de festa acompanyat per una dona. Sense haver dormit i patint ressaca, va pujar al tren cap a Filad\xc3\xa8lfia a les 8 del mat\xc3\xad, es va trobar amb uns quants amics a l\'estaci\xc3\xb3 de tren d\'aquesta ciutat i din\xc3\xa0 amb ells; gaireb\xc3\xa9 perd\xc3\xa9 l\'autob\xc3\xbas cap a Hershey. La resta de jugadors tamb\xc3\xa9 s\'ho prenien sense gaire inter\xc3\xa8s: el jugador dels Warriors York Larese digu\xc3\xa9 que \xc2\xabel repte m\xc3\xa9s gran de la meva vida fou veure aquella cosa. No hi havia cap mena d\'emoci\xc3\xb3 pel partit entre els Knicks i els Warriors a Hershey. La xocolata era m\xc3\xa9s emocionant\xc2\xbb._NEWLINE_El jugador dels Warriors Tom Meschery va fer un comentari sobre com d\'apagat estava el Hersheypark Arena: \xc2\xabel fet \xc3\xa9s que el propietari dels Warriors i un promotor local van fer un pacte: van posar un gimn\xc3\xa0s a la nostra disposici\xc3\xb3 per tal que pogu\xc3\xa9ssim practicar-hi gratu\xc3\xaftament; a canvi, hav\xc3\xadem de jugar tres partits de la temporada en aquell lloc abandonat de la m\xc3\xa0 de D\xc3\xa9u\xe2\x80\xa6 el poble de Hershey el van construir al voltant d\'una enorme f\xc3\xa0brica de xocolata, i tot el d\'all\xc3\xad estava impregnat de l\'olor de xocolata. Era pr\xc3\xa0cticament impossible quedar-se dintre l\'edifici perqu\xc3\xa8 la gent es marejava. Jo nom\xc3\xa9s somiava en abandonar el lloc el m\xc3\xa9s r\xc3\xa0pid possible\xc2\xbb._NEWLINE_El divendres del partit tan sols 4.124 espectadors van pagar per veure\'l i, a m\xc3\xa9s, en part va ser per poder veure els jugadors de l\'equip de futbol americ\xc3\xa0 local, els Philadelphia Eagles, que jugaven un partit-espectacle de b\xc3\xa0squet contra els seus col\xc2\xb7legues, els Baltimore Colts, abans del partit de l\'NBA. Els rivals dels Warriors tenien problemes de jugadors: el seu pivot titular Phil Jordon estava lesionat; l\'inexpert pivot de reserva, Darrall Imhoff, va haver de jugar contra el millor anotador, Wilt Chamberlain. Imhoff, efectivament, va tenir molts problemes per defensar Chamberlain i, quan faltaven 46 segons per acabar el partit, fou expulsat per 5 faltes personals.\n_START_SECTION_\nPrimers 42 minuts\n_START_PARAGRAPH_\nEls Warriors de Chamberlain van dominar els Knicks des de bon principi. Pocs minuts despr\xc3\xa9s de comen\xc3\xa7ar, els Warriors ja guanyaven per 19-3, i el seu pivot estrella ja havia anotat 13 punts. Al final del primer quart, la difer\xc3\xa8ncia era de 42-26 i, seguint amb la t\xc3\xb2nica, Chamberlain ja havia anotat 23 punts. Imhoff s\'hagu\xc3\xa9 d\'asseure ben aviat a la banqueta amb problemes de faltes. A la mitja part els Knicks van aconseguir retallar una mica de desavantatge, fins a un resultat de 79-68. Al minut 24 Chamberlain duia anotats 41 punts. De totes maneres, com que ja havia anotat 60 punts o m\xc3\xa9s en 15 ocasions pr\xc3\xa8viament els seus companys no hi veien res d\'especial: \xc2\xabsovint entrava als vestidors amb 30 o 35 punts, per la qual cosa 41 punts no semblaven per tant\xc2\xbb, explic\xc3\xa0 m\xc3\xa9s tard Chamberlain. L\'entrenador dels Warriors, Frank McGuire, va donar ordres als seus homes de passar pilotes al pivot: \xc2\xaben Wilt sempre est\xc3\xa0 obert, aix\xc3\xad que passeu-li la pilota\xc2\xbb._NEWLINE_Aquesta simple t\xc3\xa0ctica es va mostrar imparable. Ben aviat el pivot va superar la barrera dels 50 punts, fent que l\'speaker del pavell\xc3\xb3, Dave Zinkoff, aixequ\xc3\xa9s els \xc3\xa0nims de l\'adormit p\xc3\xbablic. Tampoc li va afectar gaire que fos repetidament defensat per tres o fins i tot quatre jugadors dels Knicks, que no s\'estaven de fer faltes dures sobre el pivot per intentar desconcentrar-lo. McGuire s\'arrib\xc3\xa0 a enfadar i va demanar als \xc3\xa0rbitres que xiulessin m\xc3\xa9s faltes, per\xc3\xb2 de totes maneres els rivals no el podien parar. Chamberlain va anotar 28 punts m\xc3\xa9s que dugueren als Warriors a estar dinou punts amunt (125-106) al final del tercer quart; el seu compte personal se situava llavors a 69 punts, encara nou per sota del seu m\xc3\xa0xim fins al moment. El pivot dels Knicks Dave Budd, que s\'alternava en el joc amb un Imhoff carregat de faltes, va comentar posteriorment que la resist\xc3\xa8ncia era simplement in\xc3\xbatil: \xc2\xabno li podies jugar convencionalment perqu\xc3\xa8 era molt gran. L\'\xc3\xbanica cosa que podies intentar era posar-te per davant seu perqu\xc3\xa8 no reb\xc3\xa9s \xe2\x80\x94en aquest cas li passarien per dalt\xe2\x80\x93 o b\xc3\xa9 deixar-li rebre la pilota on ell volgu\xc3\xa9s i intentar aguantar-lo i for\xc3\xa7ar-lo a fer un parell de passades extra \xe2\x80\x93l\'home pesava 300 o 270 lliures, aix\xc3\xad que tampoc era f\xc3\xa0cil\xc2\xbb. Darrall Imhoff tamb\xc3\xa9 va dir m\xc3\xa9s tard que \xc2\xab[Chamberlain] ens va rebentar la cistella. Ni tan sols pod\xc3\xadem fer-hi res fent-li marcatges de cinc jugadors\xc2\xbb. Chamberlain inicialment pensava que possiblement batria un r\xc3\xa8cord de tirs lliures, per\xc3\xb2 declar\xc3\xa0 que a finals del tercer quart es va adonar que podia batre el seu r\xc3\xa8cord d\'anotaci\xc3\xb3 de 73 punts (en un partit de 48 minuts) o el de 78 punts (en un partit amb triple pr\xc3\xb2rroga)._NEWLINE_Quedava 7:51 per jugar del quart quart quan Chamberlain va anotar el seu 79\xc3\xa8 punt, batent el seu propi r\xc3\xa8cord i fent que el p\xc3\xbablic entr\xc3\xa9s en frenesia. Els 4.124 espectadors cridaven \xc2\xabpasseu-li a Wilt! Passeu-li a Wilt!\xc2\xbb. Els Warriors de cop s\'adonaren que podien fer hist\xc3\xb2ria: li passaven la pilota a Chamberlain a cada atac. Al Attles va comentar posteriorment: \xc2\xabvol\xc3\xadem que Wilt aconsegu\xc3\xads aquest r\xc3\xa8cord, perqu\xc3\xa8 a tots ens queia b\xc3\xa9\xc2\xbb. El mateix Attles va fer, per exemple, una f\xc3\xa0cil passada a Chamberlain que li permet\xc3\xa9 fer una safata f\xc3\xa0cil, anotant aix\xc3\xad els seus punts 88 i 89 cinc minuts abans de la fi. Cal remarcar tamb\xc3\xa9 que el base dels Warriors Guy Rodgers va acabar el partit amb 20 assist\xc3\xa8ncies.\n_START_SECTION_\nDarrers fren\xc3\xa8tics minuts\n_START_PARAGRAPH_\nSegons els testimonis presents al partit, aquest esdevingu\xc3\xa9 una farsa. Els Knicks, preocupats per la humiliaci\xc3\xb3 que suposaria que Chamberlain anot\xc3\xa9s 100 punts contra ells, no paraven de fer faltes a qualsevol jugador rival excepte el pivot, for\xc3\xa7ant-los aix\xc3\xad a tirar tirs lliures i mantenir la pilota lluny de les mans de Chamberlain. \xc3\x89s a dir, jugaven al contrari del que faria qualsevol equip estant per darrere al marcador: en comptes d\'intentar recuperar el desavantatge es deixaven anotar molts punts f\xc3\xa0cilment. L\'entrenador dels Warrios, Frank McGuire, va optar per canviar els quatre jugadors titulars que acompanyaven Chamberlain (els alers Tom Meschery i Al Attles i els basses Guy Rodgers i Paul Arizin) pels jugadors reserves (Joe Ruklick, York Larese, Ed Conlin i Ted Luckenbill). La seva intenci\xc3\xb3 era fer falta als jugadors dels Knicks per poder recuperar la pilota despr\xc3\xa9s dels tirs lliures i passar-la a Chamberlain. Aix\xc3\xad, doncs, els dos equips van passar els \xc3\xbaltims minuts del partit fent-se faltes m\xc3\xbatuament._NEWLINE_S\'expressaren diferents opinions respecte a aquest tema. L\'aler dels Warriors Tom Meschery digu\xc3\xa9 que \xc2\xabel rival [Nova York] no esdevindria pas part de la hist\xc3\xb2ria. Durant els \xc3\xbaltims minuts l\'entrenador els orden\xc3\xa0 de fer falta a qualsevol qui tingu\xc3\xa9s la pilota; qualsevol excepte Chamberlain. Aix\xc3\xad doncs, hav\xc3\xadem de sacar i passar-li directament la pilota a ell\xc2\xbb. En canvi, el jugadors dels Knicks Richie Guerin, que aquella nit va anotar 39 punts, culp\xc3\xa0 els Warriors queixant-se que \xc2\xab[els Warriors] van usar tota mena de mitjans per fer arribar la pilota a Chamberlain. All\xc3\xb2 ja no tenia res a veure amb el b\xc3\xa0squet\xc2\xbb. En qualsevol vas, els Warriors van finalitzar el partit amb 25 faltes personals, i els Knicks amb 32, els de Nova York, a m\xc3\xa9s, van perdre Imhoff i Naulls per acumulaci\xc3\xb3 de sis faltes._NEWLINE_Chamberlain va admetre m\xc3\xa9s tard haver sentit vergonya per la manera com es van desenvolupar els minuts finals del partit. No respongu\xc3\xa9 a la pregunta sobre les t\xc3\xa0ctiques de faltes dels dos equips, per\xc3\xb2 admet\xc3\xa9 que va tirar a cistella d\'una manera excessiva per intentar arribar als 100 punts, intentant molts tirs que en una altra situaci\xc3\xb3 segurament no hauria intentat. Va comentar que, en els seus millors partits, les seves estad\xc3\xadstiques reflectirien uns 50 o 60 punts anotats amb un percentatge del voltant del 75 per cent de tirs encertats, mentre que aquell dia es va quedar al 57 per cent. Guerin, qui felicit\xc3\xa0 efusivament a Chamberlain, va dir que si el partit s\'hagu\xc3\xa9s jugat d\'una manera normal Chamberlain hauria acabat 15 o 20 punts per sota els 100._NEWLINE_Quan faltaven 2:45 minuts Chamberlain ja duia 94 punts, i despr\xc3\xa9s d\'anotar un tir en suspensi\xc3\xb3 i una safata es plant\xc3\xa0 als 98 amb menys d\'un minut per jugar. Amb cinc jugadors defensant-lo, se situ\xc3\xa0 al pal baix de la zona. Ruklick pass\xc3\xa0 la pilota a Rodgers, i aquest la pass\xc3\xa0 al pivot, que es trobava prop de cistella, per\xc3\xb2 Chamberlain fall\xc3\xa0. El seu company Luckenbill va capturar el rebot ofensiu, torn\xc3\xa0 a entregar l\'esf\xc3\xa8rica al pivot, que fall\xc3\xa0 de nou. Luckenbill torn\xc3\xa0 a agafar el rebot, per\xc3\xb2 aquest cop la pass\xc3\xa0 a Ruklick, que en comptes d\'intentar una safata f\xc3\xa0cil llan\xc3\xa7\xc3\xa0 una passada per dalt a Chamberlain. En aquest moment quedaven 46 segons: Chamberlain es lliur\xc3\xa0 dels cinc defenses dels Knicks, salt\xc3\xa0 i encistell\xc3\xa0 la pilota, arribant aix\xc3\xad a la marca de cent punts. Els testimonis oculars de la hist\xc3\xb2rica cistella difereixen en si Chamberlain simplement f\xc3\xa9u una safata o l\'esmaix\xc3\xa0 fent un alley-oop. En qualsevol cas, el p\xc3\xbablic va esclatar d\'alegria i m\xc3\xa9s de 200 espectadors enva\xc3\xafren la pista intentant tocar l\'heroi de la nit. Ruklick, l\'autor de la passada, corregu\xc3\xa9 r\xc3\xa0pidament cap a la taula d\'anotadors per assegurar-se que l\'havien comptabilitzat com l\'autor de l\'assist\xc3\xa8ncia.\n_START_SECTION_\nFinal del partit\n_START_PARAGRAPH_\nAlgunes cr\xc3\xb2niques del partit expliquen que, despr\xc3\xa9s que Chamberlain anot\xc3\xa9s el seu punt n\xc3\xbamero 100, el joc mai fou repr\xc3\xa8s per acabar de jugar els 46 segons restants al rellotge; Es cit\xc3\xa0 tamb\xc3\xa9 que el mateix Chamberlain va demanar que aix\xc3\xad fos. Nogensmenys, hi ha fortes evid\xc3\xa8ncies que fan pensar el contrari. Tot i que no existeix cap filmaci\xc3\xb3 del partit, la narraci\xc3\xb3 d\'aquest per part de Bill Campbell, treballador de la WCAU Radio, s\'ha conservat: Campbell explica el partit jugada a jugada; quan Chamberlain fa el punt n\xc3\xbamero 100, declara el partit concl\xc3\xb2s. El periodista d\'esports alemany G\xc3\xbcnter Bork especifica, per\xc3\xb2, que la interrupci\xc3\xb3 resultant de la hist\xc3\xb2rica cistella del pivot dels Warriors dur\xc3\xa0 nou minuts, despr\xc3\xa9s dels quals el partit continu\xc3\xa0. L\'estad\xc3\xadstica oficial del partit denota que Joe Ruklick, dels Warriors, va fallar dos tirs lliures despr\xc3\xa9s d\'aquesta llarga aturada._NEWLINE_Anys despr\xc3\xa9s, Harvey Pollack, que en aquella \xc3\xa8poca era responsable publicitari i estad\xc3\xadstic dels Warriors, ha donat opinions oposades respecte a aquest tema. En un llibre de 1992 se\'l cita dues vegades dient que el partit va acabar que encara quedaven 46 segons al rellotge. En una entrevista del 2002 referenciada pel bi\xc3\xb2graf de Chamberlain, Robert Cherry, Pollack digu\xc3\xa9 que s\xc3\xad que es van jugar mentre Chamberlain s\'estava simplement quiet al cercle central esperant que el partit acab\xc3\xa9s; no volia tocar m\xc3\xa9s la pilota perqu\xc3\xa8 \xc2\xab100 sonava millor que 102\xc2\xbb.\n_START_SECTION_\nPuntuaci\xc3\xb3 final\n_START_PARAGRAPH_\nAl final, els Warriors van derrotar els Knicks per 169-147. Chamberlain va anotar 36 de 63 tirs de camp i 28 de 32 tirs lliures; aquesta darrera proporci\xc3\xb3 fou molt millor que el prop de 50% que tingu\xc3\xa9 de mitjana durant tota la seva carrera. No anot\xc3\xa0 cap triple (l\'NBA no instaur\xc3\xa0 la l\xc3\xadnia de tres fins a la temporada 1979-80). Chamberlain va establir els r\xc3\xa8cords NBA de tirs de camp intentats (63) i anotats (36), tirs lliures anotats (28), m\xc3\xa9s punts en un quart (31) i m\xc3\xa9s punts en mig partit (59). David Thompson va ser el primer a trencar el seu r\xc3\xa8cord de punts en un quart, anotant-ne 32 en el primer quart d\'un partit en el qual n\'anot\xc3\xa0 73; George Gervin, per\xc3\xb2, va trencar de nou aquest r\xc3\xa8cord set hores m\xc3\xa9s tard anotant-ne 33. Carmelo Anthony, anys m\xc3\xa9s tard, tamb\xc3\xa9 igual\xc3\xa0 la marca de Gervin. Pel que fa als tirs lliures, Adrian Dantley va empatar el r\xc3\xa8cord de 28 d\'anotats en un partit de temporada regular el 4 de gener de 1984. Els altres tres r\xc3\xa8cords encara es mantenen avui en dia._NEWLINE_D\'altres bones marques van passar per alt a causa de la gran marca d\'anotaci\xc3\xb3 de Chamberlain. Guy Rodgers va acabar amb 20 assist\xc3\xa8ncies, i m\xc3\xa9s tard coment\xc3\xa0: \xc2\xabfou el partit m\xc3\xa9s f\xc3\xa0cil de la meva vida per aconseguir assist\xc3\xa8ncies, tot el que havia de fer era passar la pilota a Wilt\xc2\xbb. D\'altra banda Al Attles, especialista defensiu que rarament feia punts, va fer un 8-8 en tirs de camp i va anotar l\'\xc3\xbanic tir lliure que va llan\xc3\xa7ar. Posteriorment es lament\xc3\xa0 que \xc2\xabl\'\xc3\xbanic partit que literalment jo no podia fallar, va Wilt i anota 100 punts\xc2\xbb._NEWLINE_El r\xc3\xa8cord de 316 punts anotats entre els dos equips fou trencat 20 anys m\xc3\xa9s tard quan els San Antonio Spurs van derrotar els Milwaukee Bucks per 171-166 (337 punts en total) en un partit amb triple pr\xc3\xb2rroga el 6 de mar\xc3\xa7 de 1982. Un any m\xc3\xa9s tard, per\xc3\xb2, en un partit entre els Detroit Pistons i els Denver Nuggets, es va superar de nou l\'anotaci\xc3\xb3 combinada amb un resultat de 186-184 (370), en un partit tamb\xc3\xa9 amb triple pr\xc3\xb2rroga disputat el 13 de desembre de 1983._NEWLINE_La nit seg\xc3\xbcent, Chamberlain va rebre autoritzaci\xc3\xb3 per tornar cap a Nova York amb tres jugadors dels Knicks. D\'acord amb Cherry, mentre el pivot feia capcinades va sentir els jugadors novaiorquesos parlar del \xc2\xabfill de puta que ens va anotar 100 punts\xc2\xbb. Una nit m\xc3\xa9s tard, els Warriors i els Knicks es van enfrontar de nou al Madison Square Garden. Aquest cop, Imhoff va jugar els 48 minuts del partit i el p\xc3\xbablic el va ovacionar dempeus perqu\xc3\xa8 va aconseguir que Chamberlain anot\xc3\xa9s nom\xc3\xa9s 54 punts.\n_START_SECTION_\nLlegat\n_START_PARAGRAPH_\nInicialment el ress\xc3\xb2 generat pel partit de 100 punts de Wilt Chamberlain fou m\xc3\xa9s aviat minso. Cherry comenta que els diaris de l\'endem\xc3\xa0 van publicar la not\xc3\xadcia, per\xc3\xb2 gaireb\xc3\xa9 enlloc fou titular: el pivot era un anotador tan dominant que la seva proesa ja gaireb\xc3\xa9 es donava per feta. El jugador dels Warriors Al Attles digu\xc3\xa9 que despr\xc3\xa9s del r\xc3\xa8cord anterior de Chamberlain de 78 punts en un partit \xc2\xabera nom\xc3\xa9s q\xc3\xbcesti\xc3\xb3 de temps que arrib\xc3\xa9s a 100, nom\xc3\xa9s calia esperar\xc2\xbb. L\'entrenador Frank McGuire en un principi va pensar el mateix, i m\xc3\xa9s tard declar\xc3\xa0: \xc2\xabsempre vaig pensar que era inevitable que ho aconsegu\xc3\xads. Quan ho va fer, per\xc3\xb2, em vaig parar a pensar-hi i no m\'ho podia pas creure\xc2\xbb._NEWLINE_Temps despr\xc3\xa9s el partit va esdevenir llegendari. Encara que Chamberlain va guanyar dos campionats de l\'NBA i, en retirar-se, era el jugador amb m\xc3\xa9s punts anotats i m\xc3\xa9s rebots capturats de la hist\xc3\xb2ria de la lliga, b\xc3\xa0sicament era recordat com l\'home que va aconseguir anotar cent punts en un sol partit. El director de publicitat dels Warriors Harvey Pollack digu\xc3\xa9 que 40.000 persones deien haver vist el partit \xe2\x80\x93la qual cosa era impossible\xe2\x80\x93 i, fins i tot, alguns d\'ells en donar-ne testimoni digueren que el partit s\'havia jugat al Madison Square Garden. Chamberlain coment\xc3\xa0 posteriorment que aquell partit fou un dels seus preferits, per\xc3\xb2 no pas el que m\xc3\xa9s: aquest fou el partit en el qual captur\xc3\xa0 un r\xc3\xa8cord NBA de 55 rebots contra el seu etern rival a dins la zona, Bill Russell._NEWLINE_Dos altres jugadors resultaren afectats per la proesa de Chamberlain. En primer lloc, el pivot dels Knicks Darrall Imhoff qued\xc3\xa0 etiquetat com el jugador que deix\xc3\xa0 que Chamberlain li anot\xc3\xa9s 100 punts (tot i que nom\xc3\xa9s jug\xc3\xa0 20 minuts i fou eliminat per faltes en el quart quart); d\'altra banda, el reserva dels Warriors Joe Ruklick, poc utilitzat pel seu entrenador, qued\xc3\xa0 immortalitzat per sempre com el jugador que f\xc3\xa9u l\'assist\xc3\xa8ncia del punt n\xc3\xbamero 100 al seu company. D\xc3\xa8cades m\xc3\xa9s tard, el New York Times entrevist\xc3\xa0 Ruklick, el qual digu\xc3\xa9 que es refereix a si mateix com \xc2\xabuna nota a peu de p\xc3\xa0gina caminant\xc2\xbb d\'un dels grans moments de la hist\xc3\xb2ria del basquetbol. A part d\'aix\xc3\xb2, el partit produ\xc3\xad una instant\xc3\xa0nia molt famosa: la foto de Chamberlain assegut a la banqueta aguantant un paper amb un 100 gargotejat. Fou improvisat: quan el director de m\xc3\xa0rqueting dels Warriors Harvey Pollack va entrar al vestidor, prengu\xc3\xa9 un paper i hi escrigu\xc3\xa9 el n\xc3\xbamero; un fot\xc3\xb2graf d\'Associated Press que estava al partit (no pas per raons professionals, sin\xc3\xb3 gaudint del matx amb el seu fill) va fer la fotografia. Cherry l\'anomena la "foto suprema" de Wilt Chamberlain._NEWLINE_El jugador que m\xc3\xa9s s\'ha acostat a la marca de Chamberlain d\'en\xc3\xa7\xc3\xa0 aquell dia ha estat Kobe Bryant, qui el 22 de gener de 2006 anot\xc3\xa0 81 punts davant els Toronto Raptors.'